College of Europe

College of Europe (ransk. Collège d'Europe) on itsenäinen yliopisto, joka toimii Bruggessa Belgiassa ja vuodesta 1992 myös Puolan Varsovassa. College of Europe on keskittynyt Eurooppaa koskeviin jatko-opintoihin ja tutkimukseen. Sen perustivat vuonna 1949 aikansa suuret eurooppalaiset vaikuttajat Salvador de Madariaga, Winston Churchill, Paul-Henri Spaak ja Alcide de Gasperi. Yliopiston virallisia työkieliä ovat englanti ja ranska. Vuosittain yliopistosta valmistuu maisteriksi noin 450 opiskelijaa 50 maasta. Rehtorina on vuodesta 2026 lähtien toiminut Portugalin entinen ulkoministeri João Gomes Cravinho. Yliopiston suuresta arvostuksesta kertoo, että siihen viitataan usein oppilaitoksena, jonne eurooppalainen nuori poliittinen "eliitti" tulee verkostoitumaan ja opiskelemaan Euroopan integraatiota. College of Europe on myös maailman vanhin Euroopan tutkimukseen keskittyvä oppilaitos. Huomattava osa College of Europessa opiskelleista on valmistumisensa jälkeen päätynyt työskentelemään Euroopan unionin eri instituutioihin. Yliopistossa ovat opiskelleet monet päättäjät ja vaikuttajat, kuten Suomen entinen pääministeri ja Suomen presidentti Alexander Stubb, Tanskan entinen pääministeri Helle Thorning-Schmidt ja Itävallan entinen ulkoministeri Ursula Plassnik. Historia Aloite College of Europen perustamiseksi tehtiin vuonna 1948 Haagissa Eurooppalaisen liikkeen (European Movement) ensimmäisessä kongressissa. Tavoitteena oli perustaa yliopisto, jossa korkeakouluopiskelijat joka puolelta Eurooppaa ja sen lähialueita voivat opiskella ja asua yhdessä ja valmistautua asiantuntijoiksi eurooppalaiseen yhteistyöhön ja integraatioon liittyvissä asioissa. Yliopiston ensimmäinen kampus avattiin Bruggen kaupungissa Belgiassa pappi Karel Verleyen ja muiden paikallisten aktiivisen lobbauksen tuloksena vuonna 1949. Toinen kampus perustettiin vuonna 1992 kommunismin päättymisen jälkeen Puolan Varsovaan Natolinin kaupunginosaan. Natolinin kampus on erikoistunut erityisesti Euroopan naapurisuhteisiin sekä Keski- ja Itä-Eurooppaan liittyviin opintoihin. Sen perustivat yhdessä Euroopan komissio ja Puolan hallitus. Vuonna 2023 uutisoitiin, että kolmas kampus on tarkoitus avata Albanian pääkaupunki Tiranaan. Ensimmäiset opiskelijat aloittivat jo seuraavana vuonna. Opiskelijavalinta College of Europen opiskelijavalinta on hyvin korkeatasoinen. Useimpien maiden kohdalla valinta tapahtuu kunkin valtion asettaman valitsijakomitean kautta, joka käsittelee oman maansa hakemukset ja haastattelee hakijat. Valtisijakomiteat ovat yleensä ulkoministeriöiden järjestämiä. Joidenkin maiden valitut saavat myös osittaisen tai täyden stipendin lukukausimaksuihin ja asumiskuluihin. College of Europen lukukausimaksu on 29 000 euroa, ja se kattaa lukukausimaksun lisäksi muun muassa asumisen, täysihoidon ja opintomatkoja. Kaikki opiskelijat voivat halutessaan hakea osittaista tai täyttä rahoitusta eri stipendien muodossa. Jonkinlaisen stipendin saa valituista opiskelijoista keskimäärin 70 prosenttia. Hakuaika on vuosittain loppusyksystä tammikuun alkuun. Valinnat ja hakijoiden haastattelut tapahtuvat maalis-toukokuussa. Suomalaisopiskelijoiden määrä koulussa on vuositasolla muutamia. Vuoteen 2020 mennessä koulun entisistä opiskelijoista 130 oli suomalaisia. Hakukelpoisuus Hakijoilta vaaditaan aikaisempi korkeakoulututkinto, vähintään 240 ECTS-opintopistettä. Useilla valituilla on jo aikaisempi maisteritason yliopistotutkinto, mutta se ei kuitenkaan ole välttämättömyys. Opiskelijoiksi valitaan myös kanditaustaisia hakijoita. College of Europen kaksikielisyyden takia opiskelijoilta vaaditaan myös englannin ja ranskan kielten osaamista, joista molempia ei tarvitse osata täydellisesti. Toisinaan opiskelijoiksi otetaan myös sellaisia henkilöitä, joiden kielitaito on puutteellinen, joskin sillä ehdolla, että opiskelija osallistuu myös kielikurssille. Ainoastaan Euroopan transatlantilaisia suhteita käsittelevä ohjelma on kokonaan englanninkielinen. Tutkinnot College of Europe toimii periaatteella "yksi yliopisto - kaksi kampusta", eli kampuksesta riippumatta opiskelijat ovat virallisesti saman akateemisen neuvoston alaisuudessa. Kaikki tutkinnot ovat yhden vuoden mittaisia intensiivisiä maisterin tutkintoja (Master of Arts (MA) tai Master of Laws (LLM)). Ne vastaavat 66 ECTS-opintopistettä. Opetusta järjestetään kuutena päivänä viikossa. Bruggen kampus College of Europen pääkampus sijaitsee keskiaikaisen Bruggen kaupungin keskustassa Belgian Flanderissa. Yliopisto on jakautunut useaan rakennukseen ympäri kaupunkia. Kampuksella opiskelee noin 300 opiskelijaa. Bruggen kampuksen tarjoavat maisteriohjelmat ovat: Eurooppalainen taloustiede Eurooppaoikeus Eurooppalainen valtio-oppi ja hallintotieteet Euroopan kansainväliset suhteet ja diplomatia Euroopan transatlantiset suhteet Euroopan muutos ja integraatio Natolinin kampus Natolinin kampus sijaitsee noin 11 kilometriä etelään Varsovan keskustasta historiallisella Natolinin palatsialueella ja yleisöltä suljetussa luonnonpuistossa. Potockin palatsi ja kartano ovat kuninkaallisen Wilanówin palatsin entiset metsästystilukset. Kampusalueen rakennukset omistaa Puolan valtio, ja kampuksella on säännöllisesti eri ministeriöiden konferensseja. Kampuksella opiskelee noin 120 opiskelijaa. Natolinin kampuksen tällä hetkellä kaksi maisteriohjelmaa: Tieteidenvälinen Eurooppa-tutkimus, joka jakautuu neljään erikoistumisalaan: EU globaalina toimijana EU:n naapurit ja Euroopan lähialuepolitiikka EU:n julkinen hallinto Euroopan historia ja sivilisaatio Euroopan transatlantiset suhteet Natolinin tutkinnon tieteidenvälinen lähestymistapa on suunniteltu valmistamaan opiskelijoita nykyaikaiseen työympäristöön. Ohjelman kaikille opiskelijoille ovat pakollisia laki-, taloustiede-, politiikka- ja historiaopinnot eurooppalaisesta näkökulmasta. Niistä ei kuitenkaan vaadita aikaisempaa akateemista taustaa. Tiranan kampus Tiranan kampuksella tarjotaan toistaiseksi vain yhtä maisterinohjelmaa: Euroopan muutos ja integraatio. Julkaisut ja tapahtumat College of Europe julkaisee muun muassa vuosittain kirjoja, työraportteja ja akateemista lehteä Collegiumia, joka käsittelee Euroopan integraatioprosessia. Molemmat kampukset kutsuvat säännöllisesti korkean tason vierailevia puhujia ja luennoitsijoita, muun muassa entisiä ja nykyisiä poliitikkoja, eri alojen erityisasiantuntijoita, tunnettuja akateemisia henkilöitä ja kirjailijoita. Useita merkittäviä Euroopan integraatioon liittyviä poliittisia puheita on pidetty College of Europen tiloissa. Kampuksilla järjestetään myös vuosittain TEDx-tapahtumat, ja College of Europen edustustot ovat perinteisesti menestyneet erinomaisesti Model United Nations (MUN) -konferensseissa. Vuosikurssit Jokainen College of Europen akateeminen vuosikurssi (promotion) on nimetty jonkun tunnetun eurooppalaisen vaikuttajan tai merkkihenkilön mukaan. Molempien kampusten avajaisseremonioissa on vuosittain ollut tunnettuja eurooppalaisia poliitikkoja vierailevina puhujina. Aikaisempia vuosikursseja ovat olleet: Galleria Lähteet Aiheesta muualla College of Europe (englanniksi) (ranskaksi)